**IASB Update October 2018**

**Информационен бюлетин на Съвета по международни счетоводни стандарти (IASB) – октомври 2018 г.**

Настоящият бюлетин на Съвета по международни счетоводни стандарти (IASB) (”Съветът”) представя предварителните решения на Съвета. Окончателните решения на Съвета по международни счетоводни стандарти относно :МСФО стандарти (IFRS® Standards), Изменения и Разяснения (IFRIC® Interpretations) се подлагат на официално гласуване, съгласно предвиденото в *Ръководството по регламентираната процедура* на Фондация МСФО (IFRS® Foundation) и Комитета по разясненията на МСФО (IFRS Interpretation Committee.

Съветът проведе заседания на 24 октомври 2018 г., сряда, и 25 октомври 2018 г., четвъртък, в офисите на Фондация МСФО в Лондон.

Темите, по реда на обсъждането им, включваха:

* [Инициатива за оповестяване: Счетоводни политики](https://www.ifrs.org/news-and-events/updates/iasb-updates/october-2018/#1)
* [Репутация и обезценка](https://www.ifrs.org/news-and-events/updates/iasb-updates/october-2018/#2)
* [Прилагане: отсрочени данъци—данъчна основа на активи и пасиви](https://www.ifrs.org/news-and-events/updates/iasb-updates/october-2018/#3)
* [Застрахователни договори](https://www.ifrs.org/news-and-events/updates/iasb-updates/october-2018/#4)
* [Коментар на ръководството](https://www.ifrs.org/news-and-events/updates/iasb-updates/october-2018/#5)
* [Дейности с регулирани цени](https://www.ifrs.org/news-and-events/updates/iasb-updates/october-2018/#6)
* [Актуализиране на предговора към МСФО стандартите](https://www.ifrs.org/news-and-events/updates/iasb-updates/october-2018/#7)
* [Основни финансови отчети](https://www.ifrs.org/news-and-events/updates/iasb-updates/october-2018/#8)

**Допълнителна информация**

Предстоящи заседания на Съвета:

* 12–16 ноември 2018 г.
* 10–14 декември 2018 г.
* 22–23 януари 2019 г.

**Инициатива за оповестяване (Документ по програмата 11)**

На 24 октомври 2018 г. Съветът проведе заседание, за да обсъди:

1. напредъка във връзка с Целевия преглед на оповестяванията на ниво стандарти; и
2. насоките и примерите, предвидени да помогнат да предприятията да прилагат процеса от четири стъпки във връзка с нивото на същественост в Изложение за практика по МСФО 2*—Извършване на преценки относно нивото на същественост* (Изложението за практика, посветено на нивото на същественост), когато решават кои счетоводни политики за оповестят.

***Пояснителна информация* (Документ по програмата 11)**

Съветът бе запознат с подготвена от екипа устна актуална информация относно напредъка във връзка с Целевия преглед на оповестяванията на ниво стандарти. От Съвета не бе поискано да взема каквито и да е решения.

***Насоки* (Документ по програмата 11A)**

Съветът реши в порядък на работна хипотеза да поясни, че не всички счетоводни политики, отнасящи се до съществени сделки и операции, други събития или условия са сами по себе си съществени.

Тринадесет от четиринадесетте членове на Съвета изразиха съгласие, а един – несъгласие с това решение.

Съветът реши в порядък на работна хипотеза да продължи да разработва насоки и примери, които да помогнат да предприятията да вземат решение дали счетоводните политики, които те прилагат по отношение на съществени сделки и операции, други събития или условия, са сами по себе си съществени.

Дванадесет от четиринадесетте членове на Съвета изразиха съгласие, а двама – несъгласие с това решение.

***Следващи етапи***

Съветът поиска от екипа да извърши допълнителен анализ, като очаква да продължи с обсъжданията си относно оповестяванията на счетоводни политики на бъдещо свое заседание.

**Репутация и обезценка (Документ по програмата 18)**

На 25 октомври 2018 г. Съветът проведе заседание, за да продължи с обсъжданията си във връзка с изследователския проект, посветен на репутацията и обезценката.

***Допълнителна работа, която трябва да бъде извършена* (Документ по програмата 18A)**

Съветът обсъди допълнителната работа, която трябва да бъде извършена във връзка с изследователския проект, преди да бъде съставен в чернова Документ за обсъждане, както и сроковете за изпълнение на тази работа.

Съветът не взе никакви решения.

***Идентифициране на по-добри оповестявания относно бизнес комбинации, репутация и обезценка* (Документ по програмата 18Б)**

По време на заседанието си през юли 2018 г., Съветът постави три цели във връзка с изследователския проект. Една от целите е да бъдат проучени начините за подобряване на изискванията за оповестяване, така че да се даде възможност на инвеститорите да оценят дали дадена бизнес комбинация е била добро инвестиционно решение и дали след придобиването придобития бизнес се представя според очакванията към момента на придобиването.

Съветът реши в порядък на работна хипотеза, че екипът не следва да извършва пълен преглед на всички изисквания за оповестяване в МСФО 3 *Бизнес комбинации* и МСС 36 *Обезценка на активи*.

Тринадесет от четиринадесетте членове на Съвета изразиха съгласие, а един отсъстваше.

***Кратък обзор на документа за обсъждане*(Документ по програмата 18В)**

Съветът направи преглед на проект на кратък обзор на Документа за обсъждане, като членовете на Съвета предоставиха коментари, които екипът да вземе под внимание.

От Съвета не бе поискано да взема каквито и да е решения.

***Следващ етап***

Обратна информация ще бъде получена от консултативните групи на Съвета през ноември и декември, като на бъдещо заседание екипът ще докладва пред Съвета тази информация.

**Прилагане (Документ по програмата 12)**

На 24 октомври 2018 г. Съветът проведе заседание, за да обсъди проекти, свързани с прилагането и поддържането на стандартите.

**Актуална информация от КРМСФО (Документ по програмата 12A)**

Съветът бе запознат с актуална информация от проведеното през септември 2018 г. заседание на Комитета по разяснението на МСФО („Комитетът“). Подробности за това заседание са публикувани в Бюлетина с актуална информация от КРМСФО „IFRIC *Update“* (Документ по програмата 12A).

От Съвета не бе поискано да взема каквито и да е решения.

**Отсрочени данъци: данъчна основа на активи и пасиви (МСС 12 *Данъци върху дохода*)—Документи по програмата 12Б и 12В**

Съветът обсъди препоръките на Комитета да предложи изменение с тесен обхват на МСС 12 *Данъци върху дохода*. Предложението за изменение се отнася до признаването на отсрочени данъци, когато предприятието отчита счетоводно сделки и операции, като например лизингови договори или задължения за извеждане от експлоатация, като признава както актив, така и пасив.

Предложеното изменение с тесен обхват би стеснило първоначалното освобождаване от изискванията за признаване в параграфи 15 и 24 от МСС 12, така че то не би било приложимо по отношение на сделки и операции, които пораждат както данъчно облагаеми, така и подлежащи на приспадане, временни разлики, до степента, в която сумите, признати по отношение на временните разлики, са еднакви.

Всичките членове на Съвета изразиха съгласие с препоръката на Комитета.

***Следващи етапи***

На бъдещо свое заседание Съветът ще обсъди преходните разпоредби и стъпките от регламентираната процедура.

**Застрахователни договори (Документ по програмата 2)**

На 24 октомври 2018 г. Съветът проведе заседание, за да бъде запознат с актуална информация относно работата във връзка с подкрепата за въвеждането на МСФО 17 *Застрахователни договори,*включително заседанието на Целевата група по въпросите на прехода към МСФО 17 *Застрахователни договори,* проведено на 26–27 септември 2018 г., както и да разгледа критериите за оценяване на евентуални изменения в МСФО 17.

**Обобщена информация относно заседанието на Целевата група по въпросите на прехода към МСФО 17 *Застрахователни договори,* проведено на 26–27 септември 2018 г. (Документ по програмата 2A) и хронологията на подадените становища (Документ по програмата 2Б)**

Съветът бе запознат с актуална информация относно третото заседание на Целевата група по въпросите на прехода, проведено на 26–27 септември 2018 г. От Съвета не бе поискано да взема каквито и да е решения.

**Критерии за оценяване на евентуални изменения в МСФО 17 (Документ по програмата 2В)**

Съветът отбеляза, че на бъдещо свое заседание ще разгледа въпроса дали някои от опасенията и предизвикателствата във връзка с въвеждането и прилагането на стандарта, обсъдени от Целевата група по въпросите на прехода и други заинтересовани страни, включително тези, отнасящи се до разходите и ползите от МСФО 17, сочат за потребност изискванията на МСФО 17 да бъдат изменени.

Съветът реши в порядък на работна хипотеза, че когато предлага каквито и да е изменения в МСФО 17, в допълнение към доказване необходимостта от съответното изменение, екипът трябва да покаже, че предложението отговаря на следните критерии:

1. измененията няма да доведат до съществена загуба на полезна информация, която иначе би била предоставена от МСФО 17 на потребителите на финансовите отчети—измененията ще избегнат:
	1. снижаване на уместността и достоверното представяне на информацията във финансовите отчети на предприятията, прилагащи МСФО 17;
	2. предизвикване на намалена съпоставимост или въвеждането на вътрешна непоследователност в МСФО стандартите, включително в рамките на МСФО 17; или
	3. повишаване сложността за потребителите на финансовите отчети и така, намаляване на тяхната разбираемост.
2. измененията няма да разстроят неправомерно въвеждането и прилагането, които вече са в ход, нито ще рискуват неправомерно отлагане на датата на влизане в сила на този стандарт, който е необходим, за да бъдат адресирани множеството разминавания и несъответствия в сега съществуващия широк диапазон от счетоводни практики по отношение на застраховането.

Всичките четиринадесет членове на Съвета изразиха съгласие с това решение.

**Опасения и предизвикателства във връзка с въвеждането и прилагането на стандарта (Документ по програмата 2Г)**

Съветът обсъди общ преглед на основните опасения и предизвикателства, свързани с въвеждането и прилагането на стандарта, отбелязани от заинтересованите страни по повод изискванията на МСФО 17.

От Съвета не бе поискано да взема каквито и да е решения.

***Следващи етапи***

На бъдещо свое заседание Съветът ще обсъди дали някои от тези опасения и предизвикателства, свързани с въвеждането и прилагането на стандарта, сочат необходимост от дейност по изготвяне и въвеждане на изменения в изискванията на МСФО 17, надхвърлящи годишните подобрения, които Съветът в порядък на работна хипотеза вече реши да предложи. Съветът ще разгледа също така и последствията по отношение на датата на влизане в сила на МСФО 17.

**Коментар на ръководството (устна актуална информация)**

На 24 октомври 2018 г. Съветът проведе заседание, за да бъде запознат с актуална информация във връзка с [проекта](https://www.ifrs.org/projects/work-plan/management-commentary/) и основните послания от заседанието на Консултативната група, проведено през септември 2018 г. От Съвета не бе поискано да взема каквито и да е решения.

***Следващи етапи***

Съветът очаква да започне обсъжданията относно целта на проекта по време на заседанието на Съвета през ноември 2018 г.

**Дейности с регулирани цени (Документ по програмата 9)**

На 25 октомври 2018 г. Съветът проведе заседание, за да бъде запознат с актуална информация относно състоялата се през октомври дискусия в рамките на Консултативния форум по счетоводни стандарти, посветена на целите на оповестяването и изискванията, отнасящи се до времевите разлики, произтичащи от регулирането на дефинираните цени. Екипът изложи своите планове да обсъди със Съвета други аспекти на разработвания счетоводен модел на регулиране на дефинираните цени.

От Съвета не бе поискано да взема каквито и да е решения.

***Следващи етапи***

Съветът очаква да продължи с обсъжданията относно представянето и оповестяването на бъдещо свое заседание.

**Предговор към МСФО стандартите (Документ по програмата 28)**

На 24 октомври 2018 г. Съветът проведе заседание, за да обсъди актуализиране на *Предговора към МСФО стандартите* (*„Предговорът“*).

Съветът реши в порядък на работна хипотеза да отстрани информация от Предговора, която сега е по-подходящо обхваната от *Устава* или *Ръководството по регламентираната процедура* на Фондация МСФО, както и от МСФО стандартите.

Съветът реши също така в порядък на работна хипотеза, че измененията в *Предговора* не изискват обществено допитване.

Всичките четиринадесет членове на Съвета изразиха съгласие с тези решения.

***Следващи етапи***

Преработеният *Предговор* ще бъде включен във всички издания на подвързаните томове на стандартите, считано от *Задължителни МСФО стандарти 2019 г.,*който ще бъде публикуван в средата на декември 2018 г. Дотогава предложените преработки на *Предговора* ще бъдат изложени на уебсайта на Съвета.

**Основни финансови отчети (Документ по програмата 21)**

***Описания на междинните сборове* (Документ по програмата 21A)**

На 24 октомври 2018 г. Съветът проведе заседание, за да обсъди описанията на три междинни сбора, които Съветът предлага по отношение на отчета или отчетите за финансовите резултати от дейността.

Съветът реши в порядък на работна хипотеза, че:

1. един от трите предложени междинни сбора следва да бъде описан като „оперативна печалба или загуба”. Тринадесет от четиринадесетте членове на Съвета изразиха съгласие, а един – несъгласие с това решение.
2. междинният сбор, който преди това бе описван като „бизнес печалба от консолидирани предприятия” следва да бъде описан като „оперативна печалба или загуба”. Десет от четиринадесетте членове на Съвета изразиха съгласие, а четирима – несъгласие с това решение.
3. междинният сбор, който преди това бе описван като „печалба преди приходи/разходи от инвестиции, финансови приходи/разходи и данъци върху дохода” следва да бъде описан като „оперативна печалба или загуба и дял от печалбата или загубата от неразривно свързани асоциирани и съвместни предприятия”. Единадесет от четиринадесетте членове на Съвета изразиха съгласие, а трима – несъгласие с това решение.
4. междинният сбор, който преди това бе описван като „печалба преди финансови приходи/разходи и данъци върху дохода” следва да бъде описан като „печалба или загуба преди финансиране и данъци върху дохода”. Девет от четиринадесетте членове на Съвета изразиха съгласие, а петима – несъгласие с това решение.

Съветът отбеляза, че описанието на междинните сборове в отчета или отчетите за финансовите резултати от дейността следва достоверно да представя това, което съответният междинен сбор представлява. В тази връзка Съветът реши в порядък на работна хипотеза да поясни, по възможност посредством използване на пример в преработения стандарт, че:

1. наименованието „печалба преди лихви и данъци” (EBIT) не би било достоверно представяне на междинния сбор, посочен в подточка (г) по-горе; и
2. оценката на ръководството за резултатите от дейността, етикетирана като „печалба преди лихви и данъци” следва достоверно да представя какво се включва в тази оценка на ръководството за резултатите от дейността.

Тринадесет от четиринадесетте членове на Съвета изразиха съгласие, а един – несъгласие с това решение.

***Следващи етапи***

Съветът ще продължи да обсъжда темите, попадащи в обхвата на проекта на бъдещи свои заседания.